b"\n_START_ARTICLE_\nCl\xc3\xa9ment Ader\n_START_SECTION_\n\xc5\xbdivljenjepis\n_START_PARAGRAPH_\nAder je \xc5\xbee v mladosti pokazal veliko zanimanje za tehnologijo in je postal elektro in\xc5\xbeenir. Leta 1878 je izpopolnil telefon, ki ga je malo pred tem odkril Alexander Graham Bell. Leta 1880 je v Parizu postavil prvo telefonsko omre\xc5\xbeje, v katerem je udejanjil svoje iznajdbe na podro\xc4\x8dju telefonije. Kasneje se je za\xc4\x8del posve\xc4\x8dati aviaciji in za\xc4\x8del delovati izklju\xc4\x8dno na tem podro\xc4\x8dju._NEWLINE_Kasneje se je umaknil iz javnosti in umrl v Toulousu, skoraj pozabljen. Danes nosi po njem ime eden izmed obratov Airbusa v Toulousu.\n_START_SECTION_\nLetalski konstruktor\n_START_PARAGRAPH_\nPrvi zrakoplov je Ader sestavil leta 1886 in ga poimenoval \xc3\x89ole. Imel je platnena krila, poganjal pa ga je lahek \xc5\xa1tirivaljni parni stroj, ki je bil prav tako njegova iznajba. Po obliki je na tej napravi opaziti mo\xc4\x8dan vpliv Louisa Mouillarda, po \xc4\x8digar \xc5\xa1tudijah je Ader oblikoval svoje prve lete\xc4\x8de stroje. Tako je bil \xc3\x89ole podoben ogromnemu netopirju, ki ga je poganjal velik \xc5\xa1tirikraki propeler. Skupna masa letala je bila izjemno majhna, saj je tehtalo komaj kakih 300 kg. Letalo je pred pri\xc4\x8dami prvi\xc4\x8d poletelo \xc5\xbee leta 1890 in doseglo razdaljo 50 m preden je strmoglavilo. Tako nekateri smatrajo ta polet kot prvi polet motornega letala na svetu, \xc4\x8deprav uradna zgodovina priznava ta dose\xc5\xbeek bratoma Wright._NEWLINE_Po tem dose\xc5\xbeku je Ader izdelal novo napravo, Avion II, s katerim naj bi leta 1892 poletel 200 metrov dale\xc4\x8d, vendar za to ni dokazov. Kasneje je projekt opustil in se posvetil novi napravi, Avion III, ki je bil ve\xc4\x8dje plovilo enakega ustroja kot \xc3\x89ole in Avion II. Avion III je imel parni motor, ki je proizvajal 30 KM in je poganjal dva \xc5\xa1tirikraka propelerja. Za letalo se je zanimalo tudi francosko vojno ministrstvo, testiranje pa je Ader za\xc4\x8del 14. oktobra 1897. Tukaj se pojavljajo dvojna pri\xc4\x8devanja. Po prvih naj bi letalo poletelo 300 metrov dale\xc4\x8d, po drugih pa naj bi se razbilo \xc5\xbee pred vzletom. Vojno ministrstvo je sicer ukinilo financiranje projekta, po uspe\xc5\xa1nem poletu bratov Wright pa je izdalo poro\xc4\x8dilo, da je bil polet uspe\xc5\xa1en.\n_START_SECTION_\nVizija\n_START_PARAGRAPH_\nAder je v letalstvu videl tudi veliko voja\xc5\xa1ko uporabnost in leta 1909 izdal knjigo L'Aviation Militaire, ki je do\xc5\xbeivela veliko naklado in 10 ponatisov, v kateri je zagovarjal svoje teze. V njej je tudi kot prvi na svetu predstavil idejo letalonosilke, velike ladje s plo\xc5\xa1\xc4\x8dadjo za vzletanje in pristajanje letal. Na podlagi te ideje so \xc5\xbee leta 1910 v ZDA za\xc4\x8deli s preizku\xc5\xa1anjem tega tipa ladij."